Dubai í Vatnsmýrinni (JGH)

Stöð 2 fékk Hrafn Gunn- laugsson til að segja skoðun sína á verðlauna- tillögu um Vatnsmýrina. Tillagan gengur út á lágreista byggð og nýja tjörn – og að völlurinn fari í burtu. Hrafn tætti teikninguna í sig og sagði hana ekki nægilega djarfa. Það ætti frekar að taka mið af Dubai og byggja þarna upp eyju háhýsa og skýjakljúfa af glæsileika og myndarskap. Hrafn benti á að í lágreistri byggð yrði útsýnið eingöngu yfir til næstu húsa, þetta yrði steypa í steypu. Það yrði fyrst og fremst útsýni úr húsunum sem stæðu næst sjávarsíðunni.

Ég er sammála Krummanum um að best færi á því að hafa háhýsi og skýjakljúfa í Vatnsmýrinni eigi völlurinn að fara. Það þarf að nýta þessa spildu sem best og þá er best að byggja upp í loftið. Turnar eru í tísku. Ég vil sjá þá á fleiri stöðum en í Smáranum í Kópavogi. Þeir færu mjög vel við lágreista byggðina í gamla miðbænum. Það er engin þörf á að stækka gamla miðbæinn þótt liðinu í 101 þyki sinn fugl fagur.

Hrafn sagðist ennfremur vilja sjá miklu róttækari hugmyndir með Sundabrautina og vildi að hún lægi yfir sundin blá og eyjarnar Viðey og Engey og vestur í bæ. Ég er hrifnari af því að hún liggi í göngum þegar hún teygir anga sína að miðbænum – en þangað hlýtur hún með einum eða öðrum hætti að þurfa að liggja. Það er ekki hentugt að skófla allri umferðinni af Sundabrautinni upp einhvers staðar við Holtagarðana og búa þar til einn góðan hnút. En auðvitað þarf að taka til hendinni og drífa í að byggja Sundabrautina og smokra nokkrum vegum í jarðgöng á höfuðborgarsvæðinu.

Eftir því sem meiri umræða verður um byggð í Vatnsmýrinni því líklegra er að flugvöllurinn fari. Dropinn holar steininn. Auðvitað fer hann á endanum, hvenær sem það verður. Sturla Böðvarsson og Ingibjörg Sólrún Gísladóttir skrifuðu undir að völlurinn yrði til a.m.k. ársins 2016. Þannig að ekki fer völlurinn á næsta kjörtímabili. Hann er meira að segja á einhverju heildarskipulagi til ársins 2024 þannig að svo gæti farið að hann yrði þarna næstu sextán árin. Þannig að það er langt í land þótt allir hrópi húrra yfir vinningstillögum í hugmyndasamkeppninni. Ríkið á landsvæðið og við eigandann þarf Reykjavíkurborg að semja.

Sundabrautin kemur og flugvöllurinn fer. 35+ kynslóðin – kynslóðin sem er núna í kringum 35 ára – Morfískynslóðin, eins og Össur nefnir hana; Hanna Birna, Gísli Marteinn, Kjartan, Dagur, Svandís og REI-krakkar allra stjórnmálaflokka, eru sammála um eitt; flugvöllinn í burtu og byggð í Vatnsmýrina. Það fer greinilega vel á með Hönnu Birnu og Degi þegar kemur að Vatnsmýrinni og verðlaunatillögum, en þau sitja bæði í dómnefnd hugmyndasamkeppninnar.

Fari völlurinn, sem hann auðvitað gerir á endanum, er fásinna að byggja nýjan, rándýran flugvöll uppi á Hólmsheiði. Hentugast er að færa innanlandsflugið til Keflavíkur og bæta samgöngur þangað enn frekar. Bíðum samt með 30 milljarða hraðlestina sem tapar 300 milljónum á ári. Ég held að það sé meiri þörf fyrir að laga fyrst vegakerfið á suðvesturhorninu. Blikkbeljan er ekki búin að syngja sitt síðasta; ekki enn um sinn.

Ég held að það sé sömuleiðis mjög hæpið að byggja hið risastóra hátæknisjúkrahús á svæðinu nálægt gamla Landspítalanum. Nær væri að byggja það einhvers staðar nálægt Vífilstöðum. Það svæði liggur vel við vegakerfi og er hentugt fyrir hið svonefnda hátæknisjúkrahús.

Verst finnst mér hvernig glefsað er í Reykjavíkurflugvöll hægt og bítandi án þess að menn sjái ennþá stóru myndina. Þetta er kaos. Háskólinn í Reykjavík fékk stóra lóð á svæðinu. Rætt er um nýja umferðarmiðstöð. Reiturinn í kringum Valsvöllinn er býsna stór og þar verður þétt íbúðabyggð. Hátæknisjúkrahúsið fær drjúga spildu. Áfram mætti telja, borgin er dugleg að úthluta lóðum þarna. En allt glefsar þetta í völlinn og þrengir að honum; bolar honum í burtu án þess að um það sé tekin opinber ákvörðun. Þetta er eins og með evruna og ESB, það er eins og stjórnmálamenn forðist að ræða um og taka stefnumótandi, pólitískar ákvarðanir.

En ég er sammála Krummanum. Núna snýst allt um hæðina. Turnar eru í tísku. Áfram skal vera háloftastefna á Reykjavíkurflugvelli – en í þetta skiptið að hætti Dubai.

Skýjakljúfar eru engar skýjaborgir.

Jón G. Hauksson

[email protected]